悼乱
作者：王逸
朝代：战国
主题：楚辞
篇章：九思

paragraphs: 嗟嗟兮悲夫，殽乱兮纷挐。
茅丝兮同综，冠屦兮共絇。
督万兮侍宴，周邵兮负刍。
白龙兮见射，灵龟兮执拘。
仲尼兮困厄，邹衍兮幽囚。
伊余兮念兹，奔遁兮隐居。
将升兮高山，上有兮猴猿。
欲入兮深谷，下有兮虺蛇。
左见兮鸣鵙，右睹兮呼枭。
惶悸兮失气，踊跃兮距跳。
便旋兮中原，仰天兮增叹。
菅蒯兮楙莽，雚苇兮仟眠。
鹿蹊兮躖躖，貒貉兮蟫蟫。
鹯鹞兮轩轩，鹑鹌兮甄甄。
哀我兮寡独，靡有兮齐伦。
意欲兮沉吟，迫日兮黄昏。
玄鹤兮高飞，曾逝兮青冥。
鶬鶊兮喈喈，山鹊兮嚶嚶。
鸿鸬兮振翅，归雁兮于征。
吾志兮觉悟，怀我兮圣京。
垂屣兮将起，跓俟兮硕明。